Prince, 'n pionier van sy tyd | SARIE
FOTO: Instagram / @prince
'n Prodigy en 'n pioneer. Sonder twyfel het die musikant Prince 'n impak op die 1980's gehad. Die Grammy-wenner is gister in die ouderdom van 57 oorlede by sy huis, Paisley Park, in Minnesota, VSA.
"Hy was 'n one-man band. Prince het sy eie liedjies geskryf, sy eie backing vocals gesing, sy eie musiek-instrumente gespeel. En hy het dit als in sy ateljee opgeneem! Prince was geniaal. En daaroor is geen twyfel nie," vertel Danie Marais, digter en musiekkenner, aan SARIE.com.
"Hy het die klanke van rock, R&B, funk en hip hop verbind. Meng vir James Brown, David Bowie en Jimi Hendrix saam en jy kry vir Prince. Hy was 'n performer," vertel Danie verder.
In sy loopbaan het hy sewe Grammy's gewen, verskeie treffers en byna veertig albums opgelewer. Hy het in 1984 in die lokettreffer Purple Rain gespeel en het daarvoor die Oscar gewen vir oorspronklike musiek.
Hy het ook groot treffers vir ander musikante geskryf, soos Sinéad O'Connor se Nothing Compares 2 U.
"Ons is op die punt waar pioniers van kunsvorms een ná die ander sterf. Prince se impak was besonders."